五月下旬夢趙文鼎書寄斯遠
作者：趙蕃
朝代：宋

paragraphs: 我不見君死，直疑君固生。
賦詩無所寄，始復爲失聲。
雞窗已三號，不但當既鳴。
恍云秋之中，取酒相與傾。
坐有饋生魚，歡言事煎烹。
飲我謂杯小，何翅一再行。
落月落未落，猶疑見鮮明。
已焉覺夢爾，起坐神未平。
滄波渺萬里，底處尋騎鯨。
悵望莫子語，徘徊空思盈。